b"\n_START_ARTICLE_\nManuel Pallar\xc3\xa8s i Grau\n_START_SECTION_\nTrasllat a Barcelona\n_START_PARAGRAPH_\nPer\xc3\xb2 com que ell demostrava predilecci\xc3\xb3 per la pintura, el seu pare el trasllad\xc3\xa0 a Barcelona, on durant dos anys, assist\xc3\xad als cursos del Circulo Art\xc3\xadstico (una mena d'acad\xc3\xa8mia lliure) del mestre Luis Franco, situat al carrer de Balmes; cursos que seguia simult\xc3\xa0niament amb els de Llotja. Durant els seus tres primers anys d'estada a Barcelona, Manuel Pallar\xc3\xa8s s'hostatjava en una pensi\xc3\xb3 de la pla\xc3\xa7a Letamendi, regentada per una tia seva. En un pis de la mateixa casa conegu\xc3\xa9 la que un dia, molts anys m\xc3\xa9s tard, havia de ser la seva muller. Per\xc3\xb2 aquells amors incipients es veieren contrariats per la seva tia, i aix\xc3\xb2 fou la causa que Manuel Pallar\xc3\xa8s an\xc3\xa9s a raure en una pensi\xc3\xb3 del carrer d'Escudellers. Som al temps de la p\xc3\xa0tria potestat \xc3\xa9s fort\xc3\xadssima, i el pare de Manuel Pallar\xc3\xa8s, imbu\xc3\xaft per la tia d'aquest, que li escriv\xc3\xad que el seu fill perdia el temps a Barcelona a causa <d'una senyoreta> (la tia, com sol passar en aquests casos, tenia una candidata de la seva elecci\xc3\xb3), l'amena\xc3\xa7\xc3\xa0 d'endur-se'l de nou a Horta si continuava aquelles relacions._NEWLINE_En iniciar-se l'any escolar 1895-96, que \xc3\xa9s quan Picasso i Pallar\xc3\xa8s es conegueren. En sortir de la classe d'anatomia pict\xc3\xb2rica, Picasso i Pallar\xc3\xa8s es trobaven en la classe de dibuix de nit, de la qual era professor Vicent Climent, i d'aquesta Escola sortiren amics per sempre. Els matins Pallar\xc3\xa8s assistia a la classe de composici\xc3\xb3 i pintura natural el mestre Antonio Caba.\n_START_SECTION_\nEntrada en la fam\xc3\xadlia Ruiz\n_START_PARAGRAPH_\nPicasso, presentava Pallar\xc3\xa8s als seus pares i a la seva germaneta. Manuel Pallar\xc3\xa8s entrava, aix\xc3\xad, a formar part, gaireb\xc3\xa9, de la fam\xc3\xadlia Ruiz. Dos factors hi ajudaven: el fet que Manuel Pallar\xc3\xa8s visqu\xc3\xa9s en una pensi\xc3\xb3, lluny dels seus, i el fet d'\xc3\xa9sser for\xc3\xa7a m\xc3\xa9s gran i, per tant, amb uns bagatges i una experi\xc3\xa8ncia de la vida que podien servir, com les d'un germ\xc3\xa0 major, a Picasso. I aix\xc3\xb2 fou, en efecte. Tamb\xc3\xa9 pogu\xc3\xa9 influir en la rapidesa i intensitat d'aquella relaci\xc3\xb3 la situaci\xc3\xb3 psicol\xc3\xb2gica en la qual es trobava Manuel Pallar\xc3\xa8s. Una gran amistat mai no substitueix ni suplanta un gran amor, per\xc3\xb2 en pot \xc3\xa9sser un pal\xc2\xb7liatiu efica\xc3\xa7. _NEWLINE_Aquesta amistat cristal\xc2\xb7litzar\xc3\xa0, art\xc3\xadsticament, en dos dibuixos i un retrat a l'oli. Aquest retrat a l'oli de Manuel Pallar\xc3\xa8s vist de perfil \xc3\xa9s, segurament, una de les primeres coses realitzades per Picasso a Barcelona._NEWLINE_La forta relaci\xc3\xb3 d'amistat es va mantenir fins al final dels seus dies, incl\xc3\xbas quan ambd\xc3\xb3s eren ancians Manuel Pallar\xc3\xa8s acompanyat del seu fill, passava algunes setmanes l'any en la casa de Picasso malgrat les supersticions i rareses d'aquest, doncs no volia albergar a cap vell a ca seva, encara que fos el seu millor i m\xc3\xa9s antic amic. Un anci\xc3\xa0 simbolitza la decad\xc3\xa8ncia, la malaltia, la mort, que Picasso volia refusar a tota costa. Li feia p\xc3\xa0nic que Pallar\xc3\xa8s pogu\xc3\xa9s morir-se de sobte en Notre-Dame-de-Vie."